Diari Oficial de la Generalitat Valenciana


Sumari del DOGV 5256, del 11-05-2006 (2006/5283)

ORDE de 10 d'abril de 2006, de la Conselleria de Cultura, Educació i Esport, per la qual es convoquen les subvencions destinades a les universitats de la Comunitat Valenciana que participen en el Campionat Universitari de la Comunitat Valenciana (lliga CADU), i s'aproven les bases per les quals se'n regula la concessió.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5256

Data del DOGV
:   11-05-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/5283


Data del document
:   10-04-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ajuda pública
    * suport econòmic
    * universitat
    * esport

ORDE de 10 d'abril de 2006, de la Conselleria de Cultura, Educació i Esport, per la qual es convoquen les subvencions destinades a les universitats de la Comunitat Valenciana que participen en el Campionat Universitari de la Comunitat Valenciana (lliga CADU), i s'aproven les bases per les quals se'n regula la concessió. [2006/X5283]  
D'acord amb el que disposa l'article 31.28 de l'Estatut d'Autonomia de la Comunitat Valenciana, l'esport és competència exclusiva de la Generalitat Valenciana.  
La Llei 4/1993 de 20 de desembre de la Generalitat Valenciana, de l'Esport de la Comunitat Valenciana, establix en l'article tercer, com una de les línies generals d'actuació de la Generalitat Valenciana en el desenvolupament de la seua política esportiva, .l'establiment de mesures de col·laboració i coordinació amb la universitat per al desenvolupament de l'esport universitari..  
Així mateix, d'acord amb l'article cinquanta-tres de la mateixa llei, s'establix que correspon a les universitats l'organització i el foment de l'activitat física i esportiva de la comunitat respectiva. A la vista d'este article, les universitats de la Comunitat Valenciana adquirixen cada vegada més, un major protagonisme en la col·laboració i coordinació de les competicions esportives dins del seu àmbit, que culmina amb l'organització des de fa uns anys d'una lliga autonòmica universitària denominada .Campionat Autonòmic d'Esport Universitari., que redunda en benefici de l'activitat esportiva universitària de la Comunitat Valenciana i que dóna accés als campionats universitaris d'Espanya.  
Per això, tenint en compte els articles mencionats de la Llei 4/1993 de 20 de desembre de la Generalitat Valenciana, de l'Esport de la Comunitat Valenciana, i a fi de promocionar accions organitzatives i de promoció esportiva en l'àmbit universitari, la Conselleria de Cultura, Educació i Esport considera que este tipus d'activitats han de ser susceptibles de subvenció a través d'esta convocatòria amb un règim d'ajudes que s'ajustarà als criteris de concurrència, publicitat i objectivitat en la seua concessió.  
En virtut d'això, fent ús de les competències en matèria d'esport assignades pel Decret 7/2003 de 21 de juny (DOGV núm. 4.528 de 23/06/2003), del president de la Generalitat Valenciana, a la Conselleria de Cultura, Educació i Esport, i, d'acord amb el que establix l'article 35 de la Llei 5/1983, de 30 de desembre, de Govern Valencià, i el Text Refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991 del Consell de la Generalitat Valenciana, i la Llei 38/2003, de 17 de novembre, General de Subvencions.  
DECRETE  
Primer  
Convocar la concessió de subvencions a les universitats de la Comunitat Valenciana que participen en la present temporada 2005/2006 en el Campionat Universitari de la Comunitat Valenciana (lliga CADU), per un import global màxim de 100.000 euros, a càrrec de l'aplicació pressupostària 25.31.04.852.23.6, línia de subvenció T5969000 dels pressupostos de la Generalitat Valenciana per a l'any 2006.  
Segon  
Aprovar les bases per les quals es regula la convocatòria de subvencions destinades a les universitats de la Comunitat Valenciana que participen en el Campionat Autonòmic d'Esport Universitari 2005/2006, que figuren com a annex I de la present orde.  
DISPOSICIONS FINALS  
Primera  
Es delega en el director general de l'Esport la facultat de concedir o denegar estes subvencions i se l'autoritza perquè dicte les resolucions i instruccions necessàries per al desplegament i execució de l'esmentada orde.  
Segona  
La present orde tindrà efecte l'endemà de la publicació en el Diari Oficial de la Generalitat Valenciana.  
Contra la present orde, que posa fi a la via administrativa, els interessats podran interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació. Tot això de conformitat amb el que disposen els articles 10, 14, 44 i 46 de la Llei Reguladora de la Jurisdicció Contenciosa Administrativa.   
València, 10 d'abril de 2006  
El conseller de Cultura, Educació i Esport,  
ALEJANDRO FONT DE MORA TURÓN  
ANNEX I  
Bases per les quals es regula la convocatòria de subvencions destinades a universitats de la Comunitat Valenciana que participen en el campionat universitari de la Comunitat Valenciana (lliga CADU).  
Primera. Beneficiaris  
Podran sol·licitar estes subvencions les universitats de la Comunitat Valenciana que participen amb equips representatius de la universitat en alguna de les modalitats esportives convocades dins del Campionat Universitari de la Comunitat Valenciana (lliga CADU), temporada 2005/2006.   
Segona. Objecte i aplicació de les subvencions  
Les subvencions a les universitats de la Comunitat Valenciana objecte d'esta convocatòria tindran com a finalitat donar suport a la participació dels equips representatius d'estes en el Campionat Universitari de la Comunitat Valenciana (lliga CADU), temporada 2005/2006.   
Tercera. Sol·licituds i documentació  
3.1. Les sol·licituds es presentaran per mitjà d'instància dirigida a la Conselleria de Cultura, Educació i Esport, Secretaria Autonòmica d'Esport, segons el model que figura com a annex II de la present orde.   
3.2. La instància s'acompanyarà de la informació i documentació següents:  
3.2.1. Certificat del director de l'Àrea o del Servici d'Esports de la universitat que acredite que esta participa en el Campionat Universitari de la Comunitat Valenciana (lliga CADU), en el qual s'ha d'indicar el nombre d'equips participants per modalitat esportiva, el nombre de persones que componen cada equip, segons el reglament tècnic de la competició, i el nombre previst de partits a disputar per equip.  
3.2.2. Pressupost d'ingressos i despeses firmat pel director de l'Àrea o del Servici d'Esports de la universitat on es detallen les despeses que puguen ocasionar la gestió, l'organització, els arbitratges i els desplaçaments dels diferents equips objecte de subvenció, en el marc del Campionat Universitari de la Comunitat Valenciana (lliga CADU).   
3.2.3. La universitat que exercisca la secretaria tècnica del Campionat Universitari de la Comunitat Valenciana (lliga CADU) haurà d'acreditar esta circumstància per mitjà del certificat del director de l'Àrea o del Servici d'Esports de la Universitat.   
3.2.4. La universitat que exercisca la secretaria tècnica haurà d'adjuntar les actes de les reunions convocades, que recolliran els acords adoptats que es referisquen al Campionat Universitari de la Comunitat Valenciana (lliga CADU), i on es reflectiran, com a mínim, l'aprovació del projecte esportiu, els calendaris oficials i els reglaments de cada una de les modalitats esportives convocades, i on figurarà el vistiplau de cada una de les universitats participants. En tot cas, serà obligatori un mínim de dos convocatòries anuals, havent-ne de realitzar la primera abans de l'inici del campionat.  
3.2.5. Fitxa de manteniment de tercers (dades bancàries), segons el que establix l'Orde de la Conselleria d'Economia, Hisenda i Ocupació, de 15 de febrer de 2005 (DOGV de 4 de març de 2005), per mitjà de l'imprés formalitzat que figura com a annex III a la present orde.  
3.2.6. Acreditar que es troben al corrent de les seues obligacions tributàries i amb la Seguretat Social, per mitjà del certificat referit al moment de la finalització del termini de presentació de sol·licituds, en la manera establida en l'Orde de 30 de maig de 1996, de la Conselleria d'Economia i Hisenda (DOGV núm. 2.775 de 21.06.96). Se n'exceptuen els casos exonerats per l'article 3 de l'orde esmentada, així com aquells casos en què la subvenció sol·licitada no supere la quantia establida en el punt 5 del mencionat article.  
3.2.7. Declaració responsable atorgada davant de la Secretaria Autonòmica d'Esport, i referida al termini de presentació de sol·licituds, de no estar sotmesos a cap de les prohibicions per a obtindre la condició de beneficiaris establides per l'article 13.2 i 3 de la Llei 38/2003, de 17 de novembre, General de Subvencions.   
No serà necessària la presentació dels documents requerits en els punts 3.2.5, 3.2.6 i 3.2.7, quan ja s'hagen presentat, dins del mateix exercici econòmic, davant de la Secretaria Autonòmica d'Esport, en compliment de la mateixa o semblant convocatòria de subvencions, sempre que s'indique expressament en quina convocatòria han sigut presentats i que estos certificats estan vigents en eixe moment.   
3.3. A més de la informació i documentació assenyalada en el punt 3.2, la Secretaria Autonòmica d'Esport en podrà demanar qualsevol altra que considere necessària per al millor coneixement i comprensió de l'aplicació de la subvenció.  
3.4. Les sol·licituds, juntament amb la documentació referida en el punt 3.2, es presentaran en el Registre General de la Conselleria de Cultura, Educació i Esport o en el Registre Auxiliar de la Secretaria Autonòmica d'Esport o en els registres de les direccions territorials de Cultura, Educació i Esport d'Alacant, Castelló i València o les seues seccions d'esports, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3.5. El termini de presentació de sol·licituds finalitzarà el 15 de juny de 2006.  
3.6. Quan la sol·licitud no reunisca els requisits o falte algun document complementari dels que en cada cas s'exigisquen, es requerirà els interessats perquè ho esmenen en el termini de deu dies, amb indicació que, si no ho fan així, es considerarà que desistixen de la seua petició, després de la resolució dictada pel director general de l'Esport.  
3.7. En la sol·licitud s'indicaran totes aquelles altres subvencions o ajudes que s'hagen sol·licitat o hagen sigut atorgades per altres administracions o ens públics o privats.  
Quarta. Valoració de les sol·licituds i resolució del procediment  
4.1. L'òrgan competent per a l'ordenació i la instrucció del procediment serà el Servici de Promoció i Formació Esportiva de la Secretaria Autonòmica d'Esport.   
4.2. A l'efecte previst en esta orde, es constituirà una comissió avaluadora formada per cinc membres: el cap del Servici de Promoció i Formació Esportiva, que actuarà com a president; el cap de la Secció d'Extensió Esportiva i tres tècnics de la Secretaria Autonòmica d'Esport, designats pel director general de l'Esport.   
4.3. Una vegada constituïda la comissió, esta procedirà a l'estudi i la valoració de les sol·licituds i comprovarà el compliment dels requisits de les bases, tenint en compte per a la concessió de les subvencions els criteris següents:  
4.3.1. S'assignarà el 20% de la quantitat global existent en la línia pressupostària a distribuir entre totes les universitats que participen en el Campionat Universitari de la CV (lliga CADU), distribuïts, al seu torn, en la proporció següent:  
6.5.6.7. El 10% es distribuirà entre totes les universitats que participen en el Campionat Universitari de la Comunitat Valenciana (lliga CADU), a fi de subvencionar les despeses d'organització i gestió.   
7.9.8.3. El 10% a la universitat que exercisca la secretaria tècnica del Campionat Universitari de la Comunitat Valenciana (lliga CADU), a fi de subvencionar les despeses d'organització i gestió durant el campionat.  
4.3.2. S'assignarà el 40% de la quantitat global existent en la línia pressupostària a subvencionar les despeses en els desplaçaments dels equips participants, la qual es repartirà realitzant un prorrateig d'acord amb el nombre dels quilòmetres previstos per a poder disputar els partits de cada equip; es desestimaran aquells recorreguts el quilometratge total dels quals per partit siga igual o superior a 60 quilòmetres (anada i tornada).  
4.3.3. S'assignarà el 40% de la quantitat global existent en la línia pressupostària a subvencionar les despeses de participació i els arbitratges dels equips que participen en el Campionat Universitari de la Comunitat Valenciana (lliga CADU), distribuïts, al seu torn, en la proporció següent:  
2.1.1.5. El 10% es distribuirà realitzant un prorrateig d'acord amb el nombre d'equips participants per cada universitat, tenint en compte el nombre total d'equips participants en el Campionat Universitari de la Comunitat Valenciana (lliga CADU).  
6.5.8.1. El 10% es distribuirà realitzant un prorrateig d'acord amb el nombre de persones participants per cada universitat, tenint en compte el nombre total de persones participants en el Campionat Universitari de la Comunitat Valenciana (lliga CADU).  
4.5.9.5. El 20% es distribuirà realitzant un prorrateig d'acord amb el nombre de partits disputats per cada universitat, tenint en compte el nombre total de partits disputats en el Campionat Universitari de la Comunitat Valenciana (lliga CADU).  
4.4. Una vegada avaluades les sol·licituds, la comissió avaluadora emetrà un informe en què es concretarà el resultat de l'avaluació, i correspondrà al Servici de Promoció i Formació Esportiva com a òrgan instructor elevar la proposta de concessió o desestimació al director general de l'Esport, que resoldrà sobre la subvenció i en determinarà la quantia per delegació del conseller de Cultura, Educació i Esport.  
4.5. El director general de l'Esport resoldrà la concessió o denegació de les sol·licituds presentades en el termini màxim de tres mesos a comptar de l'endemà de la publicació de la present orde de convocatòria en el Diari Oficial de la Generalitat Valenciana. No obstant això, les sol·licituds sobre les quals no recaiga una resolució expressa dins del termini indicat, s'entendran com a denegades.  
4.6. La Secretaria Autonòmica d'Esport notificarà als interessats, en el termini establit en el punt anterior, la resolució de concessió o denegació de les sol·licituds presentades, que es publicarà en el DOGV d'acord amb el que establix l'article 18.1, de la Llei 38/2003, de 17 de novembre, General de Subvencions.   
Quinta. Obligacions dels beneficiaris  
5.1. Les universitats beneficiàries de les subvencions estan obligades a:  
5.1.1. Participar amb els seus equips en la lliga en el Campionat Universitari de la Comunitat Valenciana (lliga CADU), temporada 2005/2006.  
5.1.2. Justificar, davant la Conselleria de Cultura, Educació i Esport, el compliment dels requisits i les condicions, així com la realització de l'activitat i el compliment de la finalitat que determinen la concessió o el gaudi de la subvenció.   
5.1.3. otmetre's a les actuacions de comprovació que efectue la Conselleria de Cultura, Educació i Esport, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que li siga requerida en l'exercici de les actuacions anteriors.  
5.1.4. Comunicar, a la Conselleria de Cultura, Educació i Esport, l'obtenció d'altres subvencions, ajudes, ingressos o recursos que financen les activitats subvencionades. Esta comunicació s'haurà d'efectuar tan prompte com es conega i, en tot cas, amb anterioritat a la justificació de l'aplicació donada als fons percebuts.  
5.1.5. Acreditar, amb anterioritat a dictar-se la proposta de resolució de la concessió, que es troba al corrent en el compliment de les seues obligacions tributàries i davant de la Seguretat Social, en la forma que es determine reglamentàriament, i sense perjuí del que establix la disposició addicional dihuit de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5.1.6. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
5.1.7. Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
5.1.8. Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.  
5.1.9. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
5.1.10. Participar o assistir a actes o activitats esportives a sol·licitud de la Secretaria Autonòmica d'Esport, en la manera que s'acorde, tenint en compte que no afecte el normal desenvolupament de les activitats pròpies de l'entitat esportiva.  
5.2. Quedarà sense efecte la concessió de la subvenció si, durant el Campionat Universitari de la Comunitat Valenciana (lliga CADU), no es realitza l'activitat que en va motivar la concessió, si es deixen de reunir els requisits que es van exigir, o si s'incomplixen, sense causa que ho justifique, les condicions establides en la present convocatòria.  
Sexta. Modificació de la resolució de concessió  
6.1. L'import de la subvenció concedida en cap cas podrà ser de tal quantia que, aïlladament o en concurrència amb subvencions, ajudes, ingressos o recursos, supere el cost de l'activitat subvencionada.  
6.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.  
6.3. Així mateix, podrà ser motiu de modificació de la subvenció concedida si s'abandona o no es presenten els equips a disputar els partits durant la competició.  
Sèptima. Procediment de pagament i terminis de justificació  
7.1. Una vegada comunicada la resolució de la concessió de la subvenció a l'interessat, el lliurament d'esta es produirà d'una sola vegada en finalitzar l'activitat subvencionada i després d'haver justificat documentalment les despeses corresponents a la realització de l'activitat objecte de la subvenció concedida.   
7.2. Per al cobrament de la subvenció, els beneficiaris hauran de presentar la documentació següent:  
7.2.1. ertificat de la Secció d'Extensió Esportiva de la Secretaria Autonòmica d'Esport en què s'especifique el nombre de quilòmetres reals efectuats pels equips de cada entitat per a poder disputar els partits del calendari del Campionat Universitari de la Comunitat Valenciana (lliga CADU), d'acord amb la base segona, que s'incorporarà d'ofici a l'expedient.  
7.2.2. Certificat de la Secretaria Tècnica corresponent del Campionat Universitari de la Comunitat Valenciana (lliga CADU) en què s'acredite que els equips han disputat els partits previstos en el calendari de competició confeccionat.   
7.2.3. ompte justificatiu de les despeses, on s'enumeraran de forma detallada les despeses ocasionades a la universitat en concepte d'organització, gestió, arbitratges, desplaçaments realitzats per a complir el calendari de competició, i totes les que es deriven de la participació en el Campionat Universitari de la Comunitat Valenciana (lliga CADU).  
7.2.4. Certificat del director de l'Àrea o del Servici d'Esports de la universitat del fet que la subvenció percebuda s'ha aplicat íntegrament a l'objecte i a la finalitat que s'establixen en les presents bases.  
7.3. Si l'activitat subvencionada es finança, a més de la subvenció, amb fons propis o amb altres subvencions o recursos, en la justificació haurà d'acreditar-se l'import, la procedència i l'aplicació d'estos fons a l'activitat subvencionada.  
7.4. El termini de justificació finalitzarà el 29 de setembre de l'any 2006.  
Octava. Reintegrament de les subvencions  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtindre la subvenció sense reunir les condicions requerides per a això.  
c) Incompliment de la finalitat per a la qual fou concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
e) Igualment, en el supòsit previst en la base 6.1, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat exercida.  
f) Així com en tots aquells casos que s'establixen en el capítol I del títol II de la Llei 38/2003, de 17 de novembre, General de Subvencions.   
Novena. Normativa aplicable  
En tot el que no es preveu en esta orde, els beneficiaris se sotmetran al que establix la Llei 38/2003, de 17 de novembre, General de Subvencions, el Text Refós de la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici de l'any 2006.